ตลาดฯหวังโกอินเตอร์รื้อหลังบ้านรับเงินนอก
ตลาดหลักทรัพย์กำหนดปลายปี 2557 ปรับปรุงงานชำระราคาและส่งมอบแล้วเสร็จรับเงินหลายสกุล
7 พ.ค. 2556

ตลาดหลักทรัพย์กำหนดปลายปี 2557 ปรับปรุงงานชำระราคาและส่งมอบแล้วเสร็จรับเงินหลายสกุล 
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย เปิดเผยว่า ตลาดหลักทรัพย์อยู่ระหว่างดำเนินการปรับปรุงระบบงานหลังบ้านของบริษัทสมาชิก (โบรกเกอร์) ทางด้านการชำระราคาและส่งมอบ (เคลียริ่งแอนด์เซตเทิลเมนต์) ของหุ้นและในส่วนของตลาดสัญญาซื้อขายล่วงหน้า (TFEX) ด้วย โดยวางแผนว่าภายใน 18 เดือนข้างหน้า จะต้องแล้วเสร็จหรือประมาณช่วงปลายปี 2557 
ตลาดหลักทรัพย์เห็นควรว่าต้องมีการปรับปรุงงานหลังบ้านหลังจากได้มีการปรับปรุงระบบการซื้อขายเมื่อปีที่ผ่านมา เพื่อให้งานหลังบ้านเท่าทันกับแนวโน้มของตลาดหุ้นที่จะเกิดขึ้นในอนาคต และสามารถสำรองใช้ได้ในระยะยาว 10-15 ปี ทั้งนี้ รูปแบบของงานหลังบ้านต้องมีความทันสมัย สามารถรองรับการซื้อขายและชำระราคาได้ในทุกสกุลเงิน ทุกตลาดหุ้นทั่วโลก ที่คาดว่าในอนาคตสัดส่วนจะสูงถึง 25% ของพอร์ตผู้ลงทุนประเภทเวลต์ แมนเนจเมนต์
นางเกศรา มัญชุศรี รองผู้จัดการ ตลาดหลักทรัพย์แห่งประเทศไทย กล่าวว่า การปรับปรุงดังกล่าวเพื่อให้เป็นไปตามแผนงานที่ต้องการเพิ่มจำนวนบัญชี เป็นอีกกว่า 1 ล้านรายใน 3 ปีข้างหน้า ดังนั้นในกรณีจำนวนฐานผู้ลงทุนเพิ่มแต่ระบบงานหลังบ้านเป็นระบบงานเก่า การให้บริการผู้ลงทุนอาจมีปัญหาได้ สิ่งเหล่านี้ต้องปรับปรุงและพัฒนารองรับกับสิ่งที่จะเกิดขึ้นในอนาคต